Angkatan Bersenjata Singapura

Sejarah

Peranan ketenteraan Singapura berakar-umbi dari lokasi geografi yang strategik sebagai aset yang diekspolitasi oleh penduduk tempatan dan pendatang asing. Usaha penggalian arkeologi telah menemui saki-baki kubu dan bermacam-macam bentuk pertahanan dari zaman sebelum penjajahan. Sir Stamford Raffles selaku pengasas Singapura moden, memilih pulau Singapura pada tahun 1819 untuk mendirikan jajahan baru yang dilengkapi kepentingan keselamatan Britain di rantau Timur Jauh untuk menentang pihak Belanda. Maka itu, Singapura memainkan peranan utama bagi kepentingan tentera British selama berpuluh-puluh tahun lamanya, terutamanya menjelang perang-perang dunia.
Angkatan Bersenjata Singapura berasaskan Pasukan Sukarelawan Negeri-negeri Selat (Straits Settlements Volunteer Force, SSVF, diasaskan pada tahun 1922), yang juga berakar umbi dari Singapore Volunteer Artillery Corps (SVAC, diasaskan pada tahun 1888). Cogan kata SVAC berbunyi "In Oriente Primus" ("Teraju di Timur" dalam bahasa Latin), yang masih dipakai oleh formasi meriam Tentera Singapura. Pada tahun 1915 pasukan ini membantu meleraikan pemberontakan Sipahi di Singapura.
Ketika Perang Dunia Kedua, SSVF menyertai Pertempuran Singapura tetapi kebanyakan ahli-ahlinya ditangkap pada 15 Februari 1942 apabila kedudukan mereka ditawan. Selepas berakhirnya perang, SSVF dibentuk semula pada tahun 1948, tetapi dibubarkan pada tahun 1954 sementara Pasukan Sukarelawan Singapura (Singapore Volunteer Force, SVF) dalam SSVF digabungkan ke dalam Angkatan Tentera Singapura (pendahulu SAF).
Apabila Singapura merdeka pada tahun 1965, angkatan tentera Singapura hanya terdiri daripada dua rejimen infantri di bawah perintah pegawai British serta terdiri daripada bukan penduduk Singapura. Negara kecil yang dikelilingi jiran-jiran lebih besar ini merasai perlunya untuk mengembangkan angkatan tenteranya. Oleh itu, Singapura secara senyap-senyap menghubungi pihak Israel, agar menghantar penasihat tentera untuk membantu Singapura mendirikan angkatan pertahanan yang berasaskan Pasukan Pertahanan Israel.
Hari Angkatan Bersenjata Singapura disambut pada 1 Julai setiap tahun dengan mengadakan perarakan tahunan.

Dasar pertahanan

Pencegahan dan diplomasi dijadikan rukun-rukun asas dalam dasar pertahanan ketenteraan Singapura. Tahun demi tahun, tenteranya telah mengeratkan jalinan dengan angkatan tentera negara lain. Dewasa ini, penekanan semakin diberikan terhadap tugas pengamanan antarabangsa dan operasi bantuan bencana.
Menurut penganalisa tentera dan strategis, seperti Tim Huxley dalam bukunya yang berjudul Defending the Lion City, Singapura mengamalkan doktrin tentera pertahanan hadapan. Kenyataan akhbar dari Menteri Pertahanan (MINDEF) menyifatkan SAF sebagai pasukan pencegah. SAF menyatakan misinya adalah meningkatkan keamanan dan keselamatan Singapura secara pencegahan dan diplomasi, itupun seandainya tidak berjaya, maka memastikan kemenangan yang pantas dan muktamad terhadap penyerang.

Pertahanan Mutlak

Pada tahun 1984, konsep Pertahanan Mutlak (Total Defence) diperkenalkan untuk memenuhi keperluannya bukan sahaja dari segi ketenteraan bahkan juga demi seluruh negara, untuk memberi sumbangan dan kerjasama dalam menangani isu-isu pertahanan negara. Konsep yang terdiri daripada lima aspek penting, iaitu: Pertahanan Ketenteraan (Military Defence), Pertahanan Awam (Civil Defence), Pertahanan Ekonomi (Economic Defence), Pertahanan Sosial (Social Defence), and Pertahanan Psikologi (Psychological Defence) ini, giat dipupuk di sekolah-sekolah dan di kalangan masyarakat awam secara tahunan melalui skim, program, kursus dan juga penggunaan media massa untuk menyebarkan mesej.

Kerahan tenaga

Bilangan penduduk Singapura yang kecil tidak mengizinkan tenteranya hanya terhad kepada askar biasa. Oleh itu, Perkhidmatan Negara (National Service) dilaksanakan pada tahun 1967 untuk mengumpul sumber tenaga manusia yang diperlukan secara cepat dan jimat kos. Kini, angkatan tentera kerjaya sebanyak 32,700 orang dibantu oleh 39,800 orang askar kerahan tenaga yang aktif bertugas. Sebenarnya, angkatan utama terdiri daripada lebih kurang 350,000 orang Operationally-Ready National Servicemen (ORNSmen).
Dasar SAF terhadap kaum Melayu menjadi titik tengah kontroversi selama ini. Kaum Melayu pernah hampir-hampir dikecualikan dari dikerah mulai bermulanya dasar berkenaan pada tahun 1967 sehingga tahun 1977 lalu selepas dasar ini dilonggarkan, kebanyakan mereka ditugaskan untuk berkhidmat dalam angkatan polis dan pertahanan awam (bomba), bukannya sebagai askar. Pada tahun 1987, Lee Hsien Loong (yang ketika itu Menteri Pertahanan Kedua) berkata "Sekiranya berlakunya konflik, dan SAF diseru untuk mempertahankan tanah air, kita tidak ingin mana-mana askar kita mengalami kesukaran kerana perasaannya kepada negara bertentangan dengan ajaran agamanya" sementara dalam The Roar of the Lion City (2007), penganalisa tentera Sean Walsh mendakwa "diskriminasi rasmi terhadap penduduk Melayu kekal sebagai rahsia yang terbuka". Kementerian Pertahanan menafikan dakwaan dengan menyatakan bahawa adanya "juruterbang, komando dan anggota pertahanan udara Melayu", tambahan pula "perkadaran orang Melayu layak yang dipilih untuk latihan pakar dan pegawai seiras dengan orang bukan Melayu yang layak."
Walaupun kaum wanita dikecualikan dari Perkhidmatan Negara, namun mereka tetap memegang peranan dalam tentera sama ada bertempur atau sebaliknya, termasuk sekali pegawai pertempuran, tatapi kebanyakannya memegang jawatan kerani dan logistik pada masa dahulu. Jawatan-jawatan yang terbuka kepada wanita beransur-ansur bertambah, namun masih terhad.